**Camgymeriadau cyffredin gydag arddodiaid**

Un camgymeriad cyffredin yw defnyddio'r arddodiad anghywir ar ôl berfenw. Gall hyn effeithio ar ystyr y frawddeg.

| Dyma enghreifftiau o ferfenwau sydd ag arddodiaid arbennig yn eu dilyn. |
| --- |
| **Enghraifft** | **Enghraifft** | **Enghraifft** | **Enghraifft** |
| Adrodd am/wrth | Credu yn/am | Gofyn i | Gweddïo ar/am/dros |
| Rhyfeddu at | Ysgrifennu at berson | Ysgrifennu i sefydliad/cwmni | Disgwyl am/i |
| Gweiddi ar/am | Siarad am | Amddiffyn rhag | Cyfarfod â |
| Anfon at/i | Anelu at | Gofyn i | Dysgu i/am |
| Dylanwadu ar | Hiraethu am | Synnu at | Dweud wrth |
| Atal rhag | Cytuno â | Ffarwelio â | Mynd at/i |

**Ymarfer**

**Cwestiwn**

Edrycha ar y darn isod a noda'r camgymeriadau sy'n ymwneud â defnyddio arddodiaid ac ailysgrifenna'r darn yn gywir.

Ysgrifennais i Lois Jones eto ddoe i ofyn iddi ddod i siarad ar destun ymfflamychol ond pwysig, sef ‘Hawliau cyfartal i ferched' yn ein cyfarfod nesaf. Dw i wedi bod yn gweiddi at Lois i fynychu ein cyfarfodydd ers sbel a dw i wedi dweud iddi ceith hi dâl am ei hamser. Dywedais ati i anelu am ddeng munud o gyflwyniad ac yna i fod yn barod am gwestiynau. Byddwn yn ffarwelio gydag ambell aelod hefyd gan fod Huw Rhys yn ymfudo at Ganada. Dw i wedi gofyn wrth y tîm i roi cyfraniad ato.

Dw i am ysgrifennu at gwmni dylunio lleol nawr i gael ein siaradwr nesaf.

**Ateb**

Ysgrifennais **at** Lois Jones eto ddoe i ofyn iddi ddod i siarad **am** destun ymfflamychol ond pwysig, sef ‘Hawliau cyfartal i ferched' yn ein cyfarfod nesaf. Dw i wedi bod yn erfyn **ar** Lois i fynychu ein cyfarfodydd ers sbel a dw i wedi dweud **wrthi** ceith hi dâl am ei hamser. Dywedais **wrthi** i anelu **at** ddeng munud o gyflwyniad ac yna i fod yn barod am gwestiynau. Byddwn yn ffarwelio gydag ambell aelod hefyd gan fod Huw Rhys yn ymfudo **i** Ganada. Dw i wedi gofyn **i'r** tîm i roi cyfraniad **iddo**.

Dw i am ysgrifennu **i** gwmni dylunio lleol nawr i gael ein siaradwr nesaf.